হরতালে নেতা-কর্মীদের গ্রেপ্তার ও নির্যাতনের প্রতিবাদে ৪ দিনের বিক্ষোভ কর্মসূচি ঘোষণা করেছে ইসলামী আন্দোলন বাংলাদেশ।    আগামী ১২ জুলাই চট্টগ্রামে, ১৩ জুলাই ঢাকায় ও ১৪ জুলাই দেশব্যাপী প্রতিবাদ সমাবেশ ও মিছিল এবং ১৫ জুলাই ঢাকার মুক্তাঙ্গনে সমাবেশ ও গণমিছিল করবে তারা।    রোববার বিকেল ৪টায় নয়াপল্টনে দলটির কেন্দ্রীয় কার্যালয়ে আয়োজিত সংবাদ সম্মেলনে  দলের আমীর সৈয়দ মোহাম্মদ রেজাউল করীম এ কর্মসূচি ঘোষণা দেন।    তাদের দাবি, হরতাল চলাকালে সারাদেশে তাদের এক হাজার ২৫৩ জন নেতাকর্মী গ্রেপ্তার ও ৩৭২ জন মারাত্মক আহত হয়েছেন। মোট আহতের সংখ্যা দুই হাজার ৫৭১ জন।    রোববার সন্ধ্যা ৬টায় দলটির ১২ ঘণ্টার হরতাল শেষ হচ্ছে। সোমবারের হরতালেও তাদের নৈতিক সমর্থন আছে।